ขู่ดาราเลี่ยงภาษีเจอสอบย้อนหลัง
สรรพากรเตรียมตรวจสอบนักแสดงหลีกเลี่ยงภาษี ขู่คนรับเงินแทนถือว่ามีความผิดร่วม
28 ส.ค. 2555

สรรพากรเตรียมตรวจสอบนักแสดงหลีกเลี่ยงภาษี ขู่คนรับเงินแทนถือว่ามีความผิดร่วม 



สาธิต รังคสิริ
นายสาธิต รังคสิริ อธิบดีกรมสรรพากร กล่าวว่า การเสียภาษีของดารานักแสดงต้องมีการหักภาษี ณ ที่จ่ายในอัตราร้อยละ 5 ของเงินได้ที่ได้รับ และเมื่อหักแล้วก็ต้องนำส่งให้ กรมสรรพากรภายใน 7 วัน นับแต่วันสิ้นเดือนของเดือนที่จ่ายเงินได้ เมื่อสิ้นปี ดารานักแสดงก็ต้องนำเงินได้ทั้งหมดไปรวมคำนวณภาษีปลายปี  โดยนำภาษีที่ถูกหักไว้มาเครดิตออกจากภาษีสิ้นปีได้
ทั้งนี้ การคำนวณภาษีเงินได้บุคคลธรรมดาเมื่อสิ้นปีนั้น  ก็คำนวณโดยนำเงินได้ทั้งหมดหักด้วยค่าใช้จ่าย ซึ่งกฎหมายกำหนดให้หักได้ตามจริง หรือ ในอัตราเหมาที่กฎหมายกำหนดและหักค่าลดหย่อน ก่อนจะนำเงินได้สุทธิไปคำนวณอัตราภาษีเงินได้อัตราก้าวหน้า เมื่อได้ภาษีที่ต้องชำระแล้ว ก็นำภาษีที่ถูกหักไว้แล้วมาเครดิตได้
สำหรับกรณีที่มีการหลีกเลี่ยงภาษี โดยการใช้บุคคลอื่นเป็นผู้รับเงินแทน และทำให้การหักภาษี ณ ที่จ่ายผิดพลาดคลาดเคลื่อนไปจากความเป็นจริง ผู้จ่าย และผู้รับเงินได้มีความรับผิดร่วม ซึ่งหากดาราดังกล่าวได้รับเงินได้ในเดือนสิงหาคม บริษัทผู้จ่ายเงินได้ก็ต้องนำส่งภาษีหัก ณ ที่จ่าย ภายในวันที่ 7 กันยายน กรมสรรพากร จะได้ดำเนินการตรวจสอบและดำเนินการตามกฎหมายในทันที 
หากสิ้นปียังมีการยื่นแบบเสียภาษีประจำปีไม่ถูกต้องอีก ทั้งผู้จ่ายและผู้รับเงิน ต่างก็มีความผิด และกรมสรรพากรก็จะดำเนินการตามกฎหมายอีกครั้งหนึ่งต่อไป การนำบุคคลอื่นมารับเงินแทนเพื่อให้การเสียภาษีไม่ถูกต้องครบถ้วน ผู้รับเงินที่แท้จริงต้องรับผิดชอบต่อกรมสรรพากร และหากผู้จ่ายเงินร่วมมือกับผู้รับเงินก็มีความผิดด้วยเช่นเดียวกัน